KD Nuorten vuosikokouksen julkilausuma:

KD Nuoret haluaa luopua kirkollisverosta. Sen tilalle nuorisojärjestö esittää verotukseen niin sanottua hyväntekeväisyysveroa, joka kannettaisiin kaikilta veronmaksajilta maailmankatsomuksesta riippumatta, sillä verotuksellisesti ei ole perusteltua asettaa eri vakaumuksia eriarvoiseen asemaan keskenään.

Tilalle tuleva hyväntekeväisyysvero olisi samansuuruinen kuin nykyinen kirkollisvero, noin 1,5 prosenttia. Veronmaksaja voisi tämän veron osalta itse päättää, kenelle osuus menee. Valinnan voisi tehdä hyväksyttyjen uskonnollisten yhteisöjen, hyväntekeväisyysjärjestöjen tai korkeakoulujen välillä. Poliisihallitus ylläpitäisi ja päivittäisi listaa hyväksytyistä järjestöistä, sekä valvoisi järjestöjen rahankäyttöä verovarojen ja hyväntekeväisyystyön osalta. Osuus olisi mahdollista jakaa useamman järjestön välillä ja tahot voisivat halutessaan katsoa kohdistetun veron jäsenmaksuksi. Mikäli veronmaksaja ei valitsisi mitään, osuus menisi valtiolle, joka käyttäisi sen hyväntekeväisyyteen ja kehitysapuun. Siirtymähetkellä evankelis-luterilaisen tai ortodoksiseen kirkkoon kuuluvien veronmaksajien hyväntekeväisyysvero kohdistuisi automaattisesti omaan kirkkoon siihen asti, että veronmaksaja ilmoittaa toisin.

Hyväntekeväisyysvero lisäisi vastuuta ja vapautta verojen käyttämisestä, edesauttaisi kolmannen sektorin toimintaa ja loisi kannustimia järjestöille edistää näkyvällä tavalla yhteiskunnallista hyvinvointia.

Lisätiedot:

Aleksi Sarasmaa

puheenjohtaja, KD Nuoret

050 512 7523

aleksi.sarasmaa@kdnuoret.fi